Verlengde ramptoestand: 'Ons sien julle in die hof' | Maroela Media
Verlengde ramptoestand: 'Ons sien julle in die hof'
Argieffoto bloot ter illustrasie. (Foto: Unsplash)
Die regering kry omtrent die wind van voor oor sy besluit om die nasionale ramptoestand – wat al twee jaar lank geld – met nóg 'n maand te verleng.
AfriForum veroordeel die besluit en sê hy gaan sy stryd in die hof voortsit om die ramptoestand te beëindig.
"Dit bewys net weer ons punt dat die regering geen planne het om ooit afstand te doen van die magte wat hy oor die afgelope twee jaar onder die dekmantel van 'n noodgeval gegryp het nie," sê Jacques Broodryk, veldtogbestuurder by AfriForum.
Dié burgerregteorganisasie en Solidariteit het verlede maand hofstukke by die Pretoriase hooggeregshof ingedien waarin hulle vra dat die voortsetting van die ramptoestand ongeldig verklaar word.
"Ons sien julle in die hof," lui Connie Mulder, hoof van die Solidariteit Navorsingsinstituut (SNI), se boodskap aan die regering.
Mulder sê hy is hoegenaamd nie verras dat die ramptoestand met nog 'n maand verleng is nie aangesien die regering reeds aangedui het dat hy Solidariteit se saak gaan teenstaan.
"Dit is wel toenemend moeilik om hierdie verlengings as enigsins rasioneel te beskou. Ons weet nou al daar is regtig nie meer 'n ramp nie. Ons gesondheidsorg verkeer nie onder druk nie. Inteendeel, die lewe kan in 'n groot mate na normaal terugkeer.
"Dit lyk vir my redelikheid gaan nié op sy eie seëvier nie en ons gaan deur regstappe druk op die regering moet plaas sodat ons op 'n plek kan kom waar ons weer rasioneel dink oor Covid-19, die pandemie en die bestuur daarvan."
Prof. Shabir Madhi, dekaan van Wits se Fakulteit vir Gesondheidsdienste, sê op sy beurt die regering se besluit om die ramptoestand te verleng is tekenend daarvan dat die bevelsraad geen begrip het van die pandemie nie en ook nie 'n duidelike doel voor oë het nie.
Madhi het al verskeie oproepe gedoen dat die ramptoestand opgehef word.
Volgens hom is die bevelsraad "op een of ander manier nog dwaas genoeg om te glo dat infeksies voorkom kan word."
Madhi sê ook die besluit was "voorspelbaar" gegewe die regering se geskiedenis.
Decision to extend SoD in SA indicative of NCCC being devoid of any understanding of the pandemic and flight of fantasy of what needs to be done without any clear goal in mind. Somehow foolishly still believes in being able to prevent infections. Predictable given it's record
— Shabir Madhi (@ShabirMadh) March 15, 2022
Piet le Roux, uitvoerende hoof van Sakeliga, sê die verlenging van die ramptoestand is 'n goeie voorbeeld van hoe slegte beleid 'n lewe van sy eie kry.
"Dis 'n belangrike herinnering vir ons hoe min vertroue 'n mens eintlik in die tipe politici wat 'n mens vandag kry, moet hê."
Hy hou vol die verlenging van die ramptoestand is ongegrond en onwettig. Ook Sakeliga het hom reeds tot die hof daaroor gewend.
"Die enigste rede hoekom die staat tot dusver daarin slaag om die ramptoestand te verleng, is omdat hulle die masjinerie van die staat in hul guns gebruik; die tyd wat dit neem om 'n hofsaak te wen, of hul eensydige arbitrêre magte wat hulle verkry deur hul eie interpretasies van wette en deur bloot hul politieke en burokratiese magte te gebruik.
"Sakeliga is gekant teen die verlenging van die ramptoestand. Ons is gekant teen die handhawing van maskers en enige ander verpligte maatreëls wat 'n persepsie van 'n ramp in stand hou. Daar is geen ramp in Suid-Afrika nie, daar behoort geen ramptoestand te wees nie."
Die Wes-Kaapse premier Alan Winde veroordeel ook die regering se verlenging van die ramptoestand. "Dit is onaanvaarbaar en pres. Cyril Ramaphosa skuld Suid-Afrika 'n verduideliking," meen hy.
Randall Williams, burgemeester van Tshwane, glo ook dat die verlenging van die nasionale ramptoestand "totaal irrasioneel" is.
"Daar was geen konsultasie oor hierdie aangeleentheid nie. Dit is diep frustrerend dat die nasionale regering voortgaan om die ekonomiese herstel en groei in die land ná Covid-19 te belemmer," sê die burgemeester.
This extension of the National State of Disaster is totally irrational. There was no consultation on this matter. It is deeply frustrating that national government continues to hamper post covid economic recovery and growth in the country. https://t.co/08noxP6HA6
— Mayor Randall Williams (@tshwane_mayor) March 15, 2022
Broodryk meen daar is geen rede om die ramptoestand te verleng nie "tensy jy 'n magsbehepte politikus of een van die talle korrupte individue is wat voordeel trek uit noodverkrygingsonreëlmatighede".
AfriForum stel dit in sy argumente dat daar tans geen ramp is nie. Volgens die organisasie regverdig die huidige aantal Covid-19-verwante hospitalisasies en sterftes nié die "voortgesette onderdrukking van burgers se vryheid nie".
Le Roux herinner ook daaraan dat die ekonomiese skade wat die ramptoestand die land aandoen blywend is. "Dit is onaanvaarbaar dat die regering daarmee voortgaan".
This government is now overreaching and over extending its powers. End the national state of disaster. https://t.co/i8H9p2RwTw
— Mmusi Maimane (@MmusiMaimane) March 15, 2022
Die National Freedom Party sê die verlenging van die ramptoestand is 'n aanduiding van 'n land met "rampspoedige leierskap. Weens die afsonderingsregulasies is miljoene mense hul werk en inkomste kwyt.
"Vier en twintig maande later dink ons rampspoedige regering dit steeds goed om die nasionale ramptoestand te verleng en duisende mense in 'n algehele en onnodige afsondering te plaas," sê Canaan Mdletshe, sekretaris-generaal van die party.
Die party vra mense om steeds voorsorgmaatreëls te tref, maar nietemin aan te gaan met hul lewe.
"Duidelik het ons 'n rampspoedige leierskap en onbevoegde regering wat verbysterende besluite neem."
Mdletshe sê die jongste verlenging moet verontagsaam word en alle bedrywighede moet hervat word.
afsonderingsregulasies In die nuus
Húlle is konvokasie se kandidate vir US-raad
Treinroete na Kaapse voorstad ná twee jaar hervat
Daar bestaan nie 'n woord soos redelikheid in die ANC se woordeskat nie, magsmisbruik ja. Wonder maar net watter genot put hul uit hierdie voortslepende verdoeming van ons land.
Ramaposa het geen sê nie , kan of wil ook nie leiding neem nie. Sy bestuursteil is om dit aan die howe oor te laat om namens hom te besluit. So beskerm hy homself teen ongewildheid in sy eie party en ons burgers. Dan kan hy terugsit en sê dis die hof se besluit……………."en ek respekteer ons regstelsel"
Dankie tog vir organisasies soos Afriforum wat ons klein stemmetjies vat en saamgooi om een STEM te vorm! Ek stem volkome saam met hul nosie!!!!! Tyd dat ons voet neergesit word en daar bly. Die houvas wat die regering probeer afdwing EN m.b.t. verpligte enting is al ou nuus. Die tyd is NOU vir ons om saam te staan en bietjie ons verpligtinge neerlê.
Die enigste rede is omdat die regering die lenings wat aan die land toegestaan is, moet begin terugbetaal sodra die ramptoestand opgehef word……dus koop hulle tyd solank hulle kan!
Hhop net hulle gaan voort met hofsaak al gebeur 'n wonderwerk en die toestand word opgehf. Dit sal wees om te voorkom dat dit in die toekoms weee kan gebeur. Daar groter rampe op die oomblik wat aandag kort, soos die droogte in die Oos Kaap, of die sprinkaanplaag, of wat van moorde en verkragtings en staatkaping?!!!!